IberLlíria tanca la seua tercera edició amb un gran èxit de participació
14 de maig de 2018

El tercer festival de la ruta iberoedetana, IberLlíria, celebrat durant les últimes tres setmanes, ha posat punt final a esta edició de 2018 amb un “reeixit balanç organitzatiu i de participació”, segons s'ha valorat des de la regidoria de Turisme i Patrimoni Històric.

Centenars de visitants han disfrutat de l'àmplia programació que Turisme Llíria ha dissenyat en col·laboració amb el Museu de Prehistòria de València, la Universitat Politècnica de València, les conselleries de Cultura i de Medi Ambient, el Patronat Provincial València Turisme i l'Ajuntament d'Olocau.

Turisme Llíria ha oferit tot un esdeveniment durant estes jornades on el món iber ha sigut l'eix central d'exposicions, conferències, tallers didàctics, recreacions històriques i visites guiades.

El Castellet de Bernabé, El Tossal de Sant Miquel i el Puntal dels Llops a Olocau han sigut els jaciments arqueològics on s'han realitzat gran part de les activitats del festival.

A més, IberLlíria ha tingut el seu espai en la Fira de les Comarques de València, marc ideal per a donar a conéixer els innumerables atractius turístics, històrics i culturals que la capital del Camp del Túria pot oferir als visitants.

Després de la celebració d'esta tercera edició d'IberLlíria, el certamen encarregat de promocionar el passat iber del municipi edetà es consolida com un dels esdeveniments de turisme arqueològic més importants de la Comunitat Valenciana.

.